BENDRA ATASKAITA EUROPOS PARLAMENTUI IR TARYBAI Ypatingasis Administracinis Regionas Makao. 2011 m. metinė ataskaita /* JOIN/2012/010 final */





BENDRA ATASKAITA EUROPOS PARLAMENTUI IR TARYBAI Ypatingasis Administracinis Regionas Makao. 2011 m. metinė ataskaita Įžanga Prieš 12 Makao perdavus žemyninei Kinijai, Europos Sąjunga ir valstybės narės atidžiai stebi Ypatingojo Administracinio Regiono (YAR) Makao politinę ir ekonominę raidą. Vykdant 1999 m. įsipareigojimą Europos Parlamentui, skelbiama metinė Makao raidos ataskaita. Tai yra dešimtoji ataskaita, ji apima raidą 2011 m. Europos Sąjungos santykiai su Makao grindžiami bendromis vertybėmis, Europos paveldu ir bendrais interesais ekonomikos, aplinkos, švietimo ir kultūros srityse. 2011 m. dvišaliai santykiai plėtoti toliau, atsižvelgiant į 1992 m. pasirašytą Prekybos ir bendradarbiavimo susitarimą. ES pripažįsta, kad 2011 m. principu „viena šalis – dvi sistemos“ grindžiama politika buvo įgyvendinama tinkamai, laikantis YAR Makao Pagrindinio Įstatymo. Buvo gerbiamos Makao piliečių pagrindinės teisės ir laisvės. ES tikisi, kad, atsižvelgdamas į Pagrindinį Įstatymą ir žmonių norus, Makao dar labiau stiprins demokratiją. Politinė raida 2011 m. buvo antrieji Fernando Chui – Makao vyriausybės vadovo – darbo metai. Lapkričio 15 d. skaitytame metiniame pranešime Ferdandas Chui pabrėžė, kad geresnė žmonių gyvenimo kokybė tebėra svarbiausias jo administracijos uždavinys. Jis taip pat pabrėžė politines Makao ekonomikos įvairinimo priemones. Jis pirmą kartą prabilo apie planus įgyvendinti politinę reformą, imantis nuoseklių ir metodiškų veiksmų. Lapkričio 17 d. YAR Makao vyriausybė paprašė Nacionalinio liaudies kongreso Nuolatinio komiteto išaiškinti Pagrindinį Įstatymą, kad būtų galima pakeisti penktosios Teisėkūros asamblėjos, vyksiančios 2013 m., sudarymo tvarką ir vyriausybės vadovo skyrimo 2014 m. tvarką. 2011 m. pabaigoje buvo gautas procedūrų išaiškinimas ir Administravimo ir teisingumo sekretorius Florinda Chanas pradėjo viešas konsultacijas, kuriomis norėta sužinoti visuomenės nuomonę, siekiant iš dalies pakeisti Makao politinę sistemą. 2011 m. Taivane atidarytas Makao ekonomikos ir kultūros centras. Taivanas Makao atidarė Taipėjaus ekonomikos ir kultūros centrą. Šie centrai siekia glaudesnio Taivano ir Makao bendradarbiavimo ir aktyvesnių mainų ekonomikos, prekybos, turizmo ir kultūros srityse. Ekonominė raida 2011 m. Makao ekonomika sparčiai augo. Per pirmus tris ketvirčius BVP realiaisiais skaičiais išaugo 21,8 proc.[1]; šio augimo varomoji jėga buvo klestintys turizmo ir lošimo sektoriai, taip pat padidėjusios išlaidos investicijoms. 2011 m. pasižymėjo ne tik nenutrūkstamais turistų srautais, bet ir rekordinėmis lošimo pajamomis, kurios siekė 269 mlrd. patakų[2] ir buvo 42 proc. didesnės nei 2010 m. 2011 m. Makao apsilankė 12 proc. daugiau turistų, t. y. 28 mln., iš jų 58 proc. atvyko iš žemyninės Kinijos; būtent turistai labai prisidėjo prie spartaus Makao ekonomikos augimo. Makao lošimo rinka tebėra didžiausia pasaulyje ir stipriai lenkia artimiausius konkurentus. Siekdami pasinaudoti tokiu turizmo klestėjimu, šio sektoriaus dalyviai planavo Makao pastatyti daugiau viešbučių su juose įrengtais lošimo namais. 2011 m. trečiajame ketvirtyje iš viso buvo pateikti 32 naujų viešbučių projektai, pagal kuriuos jau vyko statybos ir (arba) kuriuos dar turėjo patvirtinti atitinkamos institucijos[3]. Įgyvendinus šiuos projektus, viešbučių kambarių, kurių šiuo metu yra 22 356, padaugės dar 24 000. Siekdama pažaboti per didelę lošimo pramonės plėtrą, YAR Makao vyriausybė paskelbė, kad iki 2013 m. didžiausias leidžiamas lošimo stalų skaičius bus 5 500, o vėliau šis skaičius kasmet galės didėti ne daugiau kaip 3 proc. Dėl sparčios paslaugų pramonės plėtros itin pagilėjo darbo jėgos trūkumo problema. 2011 m. ketvirtąjį ketvirtį nedarbo lygis sumažėjo iki 2,1 proc. ir buvo žemiausias per pastarąjį dešimtmetį. Kad užtikrintų augančios ekonomikos poreikius, Makao vis svarbesni buvo iš svetur atvykstantys darbuotojai ir specialistai. Iki 2011 m. pabaigos darbuotojų nerezidentų skaičius išaugo iki 94 028 (nuo 75 000 2010 m.) ir šie darbuotojai sudarė 28 proc. visos darbo jėgos. Įmonių sektorius skatina nustatyti dinamiškesnę ir lankstesnę tvarką iš svetur atvykstantiems darbuotojams, kad būtų lengviau spręsti tiek nekvalifikuotų darbuotojų, tiek specialistų trūkumo problemą. Infliacija sparčiai išaugo – nuo 2,8 proc. 2010 m. ik 5,8 proc. 2011 m. Siekdama gerinti žmonių gyvenimo sąlygas ir padėti pažaboti infliaciją, YAR Makao vyriausybė ir toliau visiems gyventojams mokėjo įvairias pašalpas ir tiesiogines išmokas grynaisiais. Šios priemonės taikomos nuo 2008 m. Ekonomikos įvairinimas išlieka didžiausia problema. Lošimo sektorius sparčiai plėtėsi ir jame dirbo daugiausia žmonių – 21 proc. visos Makao darbo jėgos. 2011 m. iš lošimo surinkti mokesčiai sudarė 83,5 proc. biudžeto pajamų, palyginti su 72 proc. 2007 m.[4] Padaryta tam tikra pažanga su lošimu nesusijusiuose sektoriuose, pavyzdžiui, susitikimų, paskatų, susirinkimų ir parodų sektoriuje, kultūros ir kūrybos pramonėje. Daugiausia pastangų paįvairinti Makao ekonomiką dėjo vyriausybė, kuri, be kita ko, surengė kelias didelio masto prekybos muges ir forumus. Viešbučių, restoranų ir mažmeninės prekybos sektorių veiklos rezultatai praėjusiais metais taip pat buvo geri. Svarbiausias Makao prioritetas yra regioninė integracija. Makao toliau skatina didesnę integraciją su Perlų upės deltos regionu, o Makao ekonomikos ir prekybos bendradarbiavimo forume siekia užimti Kinijos ir portugališkai kalbančių šalių tarpininko poziciją. Makao vaidmuo pabrėžtas atskirame Kinijos 12-ojo penkerių metų plano skyriuje. Kinija įsipareigoja remti Makao, kad šis būtų tarptautinis turizmo bei laisvalaikio centras ir forumas, kuriame būtų sprendžiami Kinijos ir portugališkai kalbančių šalių verslo ir prekybos klausimai. Kinija taip pat remia kuo didesnę Makao ekonomikos įvairovę. 2011 m. kovo mėn., iš karto po 12-ojo penkerių metų plano paskelbimo, buvo pasirašytas Bendrasis Guangdongo ir Makao bendradarbiavimo susitarimas. Susitarimu siekiama stiprinti Makao ir Guangdongo socialinę ir ekonominę integraciją, padėti paįvairinti Makao ekonomiką ir pagerinti su Kinija sudaryto Glaudesnės ekonominės partnerystės susitarimo (CEPA) įgyvendinimą. 2011 m. gruodžio 14 d. pasirašytas CEPA VIII priedėlis. Hengčinas (Džuhajus, žemyninė Kinija) yra svarbiausias plėtros projektas, kurį pagal Bendrąjį Guangdango ir Makao bendradarbiavimo susitarimą vykdo Makao, Džuhajaus savivaldybė ir Guangdongo provincija. Ši zona laikoma provincijos institucijų ir YAR Makao naujos bendradarbiavimo formos pavyzdžiu. Makao išsinuomotos teritorijos Hengčine 1 km2 bus skirtas Makao universitetui, o likusiuose 4 km2 bus plėtojamos naujos pramonės šakos. Europos įmonės yra labai susidomėjusios šia Hengčino teritorijos dalimi. Išsinuomota teritorija priklausys Makao jurisdikcijai. Šiuo metu rengiami išsamesni planai. YAR Makao vyriausybė atmetė siūlymus šioje YAR priklausančioje teritorijoje statyti daugiau lošimo namų. Makao padarė didelę pažangą sudarydamas daugiau susitarimų dėl keitimosi informacija mokesčių tikslais. 2011 m. Makao sudarė aštuonis susitarimus dėl keitimosi informacija mokesčių tikslais ir vieną susitarimo dėl dvigubo apmokestinimo protokolą, kuriuo numatoma keistis informacija su prekybos partneriais. Anksčiau Makao jau buvo sudaręs penkis susitarimus dėl dvigubo apmokestinimo, taigi jau viršyta 12 atitinkamų susitarimų dėl mokesčių (iš jų šeši su ES valstybėmis narėmis) riba, kurią yra nustačiusios Didžiojo dvidešimtuko (G20) šalys. Makao pastangos sudaryti susitarimus ir įvykdyti tarptautinius reikalavimus tinkamai įvertintos EBPO pasaulinio forumo skaidrumo ir keitimosi informacija mokesčių klausimais I etapo tarpusavio vertinimo ataskaitoje. Kalbant apie ES ir Makao tarpusavio prekybą, nuo 2008 m. visiškai pasikeitė dvišalės prekybos prekėmis srautų kryptis – ES eksportas į Makao yra didesnis nei Makao eksportas į ES. Šią tendenciją lėmė mažėjanti Makao gamybinė bazė ir didelė importuotų prekių paklausa. Per pirmuosius devynis 2011 m. mėnesius ES eksportas į Makao išaugo 68 proc. iki 247 mln. EUR, o ES importo iš Makao vertė siekė 60 mln. EUR[5]. Po Kinijos ES į Makao importuoja daugiausia – 2011 m. ES importas sudarė 24 proc. viso importo[6]. Kalbant apie investicijas, Makao buvo įsisteigusios 54 ES kilmės įmonės[7]; daugiau kaip pusė iš jų – didmeninės ir mažmeninės prekybos įmonės, kitos – finansų įstaigos, transporto, komunikacijų ir pramonės gamybos įmonės. Be to, vis aktyviau veikia Makao įsteigti ES verslo rūmai. ES ir Makao bendradarbiavimas 2011 m., remiantis jau sukurta tvirta baze, toliau plėtoti ES ir Makao dvišaliai santykiai ir bendradarbiavimas. ES ir Makao toliau aktyviai siekia glaudžiau bendradarbiauti, be kita ko, naujose svarbiose bendro intereso srityse. Tai dar kartą patvirtinta konstruktyviose diskusijose, kurios vyko 2011 m. birželio 29 d. Makao surengtame metiniame ES ir Makao jungtinio komiteto posėdyje. Jungtinio komiteto posėdyje abi šalys apžvelgė naujausią jų santykių, be kita ko, prekybos ir investicijų srityje, raidą. Jos įvertino bendradarbiavimo veiklą, įskaitant Teisinio bendradarbiavimo programą, tebevykdomą Makao vertėjų žodžių mokymo programą ir kitą veiklą, kuri Makao vykdoma pagal Honkongui ir Makao skirtą ES verslo informavimo programą (ESVIP). Abi šalys pasidalijo informacija apie padėtį, susijusią su bendradarbiavimu mokesčių srityje, ir atitinkamas pozicijas dėl glaudesnio bendradarbiavimo pajamų apmokestinimo srityje galimybių. Jos taip pat sėkmingai apsikeitė informacija apie tokius svarbius bendro intereso klausimus kaip švietimas, kultūriniai mainai ir aplinkos apsauga, taip pat išreiškė norą išnagrinėti tolesnio bendradarbiavimo šiose srityse galimybes. ES paskatino Makao pasirašyti PPO sutartį dėl viešųjų pirkimų. Pažanga šiose naujose srityse rodo, kad ES ir Makao dvišaliai santykiai plečiasi į vis daugiau sričių. Birželio 29 d. jungtinio komiteto posėdyje inicijuotas Horizontalusis Makao ir Europos Sąjungos susitarimas dėl tam tikrų oro susisiekimo paslaugų aspektų. Taip sustiprinti dvišaliai santykiai oro transporto srityje. Pagal Honkongui ir Makao skirtą ES verslo informavimo programą (ESVIP), kurią iš dalies finansuoja Europos Komisija ir valdo Europos prekybos rūmai Honkonge, Makao vykdoma veikla toliau plėtėsi ir tapo dar įvairesnė. ESVIP ir toliau sėkmingai naudojamasi, siekiant gerinti ES ir Makao verslo bendruomenių tarpusavio supratimą. 2011 m. pirmenybė skirta Europos valstybių skolų krizei, CEPA ir ES bei žemyninės Kinijos prekybos santykiams, taip pat dalyvavimui Makao vykusiuose didelio masto metiniuose renginiuose (Tarptautinėje Makao mugėje (MIF) ir Tarptautiniame aplinkos ir bendradarbiavimo forume (MIECF)). Šiuose dviejuose renginiuose ES buvo pristatoma kartu su valstybėmis narėmis ir Europos įmonėmis bendrame ES paviljone; tai leido suteikti daugiau informacijos apie ES, sudaryti sąlygas lankytojams iš Makao ir žemyninės Kinijos užmegzti ryšius ir pristatyti ES įmones. Įvairių ES valstybių narių prekybos rūmai aktyviai rėmė ESVIP dėl pagal ją Makao vykdomos veiklos ir aktyviai dalyvavo šioje veikloje. Vis dėlto, jeigu Makao įsisteigusių pramonės sektorių atstovai galėtų tiesiogiškiau dalyvauti ESVIP pramonės sektorių verslo tarybų veikloje, jie galėtų padėti tiksliau nustatyti ir geriau suprasti konkrečius įmonių interesus ir joms rūpimus klausimus. ES ir Makao akredituotos ES valstybės narės aktyviau dirbo viešosios diplomatijos srityje, siekdamos stiprinti ryšius su Makao, užtikrinti glaudesnius žmonių tarpusavio santykius ir skatinti mokslo įstaigų ir studentų mainus švietimo srityje, be kita ko, pagal programą Erasmus Mundus. ES ir toliau rėmė Jean Monnet katedrą Makao universitete, kuri per metus surengė daugybę sėkmingų Jean Monnet konferencijų. Dar labiau plėtotas kultūrų dialogas – surengta bendra Europos UNESCO paveldo vietų nuotraukų paroda. 2011 m. pabaigoje ES paskelbė kvietimą teikti paraiškas dėl ES akademinės programos Makao, kuri bus vykdoma 2012–2015 m. Pagrindinis tikslas – organizuoti informacijos sklaidos vietoje veiklą, siekiant didinti ES matomumą, stiprinti akademinį bendradarbiavimą su ES aukštosiomis mokyklomis ir skatinti, kad kuo daugiau mokslininkų imtųsi su ES susijusių mokslinių tyrimų, o studentų rinktųsi su ES susijusias studijas. 2011 m. toliau bendradarbiauta, siekiant parengti kuo daugiau kvalifikuotų vertėjų žodžiu, kurių paslaugomis galėtų naudotis Makao valdžios institucijos, kad būtų patenkinti jų dvikalbės (kinų ir portugalų) administracijos poreikiai. Pagal šią programą penkis mėnesius vertėjai žodžiu mokomi Makao ir Briuselyje. ES ir toliau plėtos savo santykius su YAR Honkongu, stiprins ekonominius ir prekybos ryšius, glaudžiau bendradarbiaus su verslo atstovais ir pilietine visuomene, skatins judumą ir mainus su Makao žmonėms. 2012 m. numatyta toliau vykdyti ES ir Makao mainus ir tęsti dialogą. ES ypač tikisi aktyviau vykdyti su kultūriniais mainais ir akademiniais klausimais susijusią veiklą. [1] Jeigu nenurodyta kitaip, visi su Makao susiję ekonominiai duomenys yra YAR Makao vyriausybės Statistikos ir gyventojų surašymo tarnybos paskelbti oficialūs statistiniai duomenys. [2] Šaltinis: YAR Makao vyriausybės Lošimo inspekcijos ir koordinavimo tarnyba. [3] Šaltinis: YAR Makao vyriausybės Žemės, viešųjų darbų ir transporto tarnyba. [4] Šaltinis: YAR Makao vyriausybės Finansinių paslaugų tarnyba. [5] Šaltinis: Eurostatas, 2012 m. sausio 12 d. duomenys. [6] Šaltinis: Išorės prekybos prekėmis statistiniai duomenys, YAR Makao vyriausybės Statistikos ir gyventojų surašymo tarnyba. [7] Šaltinis: Tiesioginių investicijų 2010 m. statistiniai duomenys, YAR Makao vyriausybės Statistikos ir gyventojų surašymo tarnyba.